Musem Khueng
Oleh: T.A. Sakti
Alhamdulillah rahmat hantom lheueng
Bahthat musem khueng mantong sijahtra
Ujeuen tan jitoh leubeh sibuleuen
Ie mon deungon krueng karab tho mata
Aleh peue sabab kon lagee jameun
Musem khueng – ujeuen meuato hana
Peudoman “Keuneunong” jameun geubileueng
Ujeuen deungon khueng sinan geutanda
Bak musem tujoh Asee meukhung-khung
Musem sikureueng baro khueng teuka
Jinoe keuneunong ka rusak bandum
Watee tabileueng hanpaih cuaca
Sabab bak kayee di dalam uteuen
Kabeh lam baluem konglomerat kaya
Nayankeuh phon sabab rame gob kheun-kheun
Seuhingga ujeuen jareueng jiteuka
Laen nibak nyan ilmuwan nyang kheun
Donya ka seu-uem mata uroe panca
Na lobang ozon bak “awan” ruhung
Meutamah lom dum wab rumoh kaca
Musem EI Nino donya lam h’amh’um
Bak tanyoe seu-uem nanggroe gob ie raya
Cit sidroe Allah nyang teupeue mandum
Hamba nyoe teujunun hana kuasa
Bak tanyoe awam tathee ‘oh meunyum
Oh wate seu-eum apoh-apah jra
Ujeuen tan jitoh meubuleuen-buleuen
Ta rasa seu-uem beukah ulee Buya
Nyang meu-’ue lam blang Luho han ek theun
Sabab tho reukueng leumoh anggoeta
Dakna geujeb ie, reuoh ban ie krueng
Ka tinggai tuleueng reugeh tan daya
Nyang beut di kanto pih lagee madeueng
Reuoh taloe rhueng jitron seutot pha
Nyang buet meupande hana peue takheun
Ngon musem seu-uem apui pih siya
Nyang buet di rumoh meunyo watee khueng
Reuoh meujreuen-jreuen bak keueng ngon mata
Bak buet rah ija atawa maguen
Cit hana kureueng seu-uem meutaga
‘Oh watee malam sang tagrob lam Krueng
Hugob ngon seu-uem luar biasa
Sayang aneuk cut ka jimoe ngon gleuen
Cit han ek jitheun rubuekh lagoina
Rumoh di gampong binteh na reuhung
Angen meutaleum rahmat tarasa
Nyang rumoh batee binteh tan ruweueng
Angen teungoh plueng sinan meusangga
Angen tan jilop meukurong seu-uem
Aloh-alah dum troh malam jula
Teugeuet han jitem reuoh taloe rhueng
Kipah dum keng-keueng “tot jagong” muda
Pula tanaman meurana mandum
Sabab tan ujeuen musem khueng raya
Pade dalam blang rayek jih meutheun
Sabab ie lam lueng hansep beurata
Kayem tadeungo bak masa jameun
Ureueng meuglueng-glueng pasai lhop Daka
Bak meusunoh ie lam blang musem khueng
Kon hanya meuglueng nyang meutak pihna
Nyang pula kacang Reuteuk deungon Trueng
Meunyo musem khueng brat that usaha
Bawang ngon Campli sibu bek kureung
Hase ‘oh jeuet tueng hana padumna
Di nanggroe Riau bala gara khueng
Ka tutong uteuen meuribee hekta ®
Apui jilumpat u wie ngon unun
Meubuleuen-buleuen han ekle publa
Asap ka jipo rab rata ruweung
Phon dalam uteuen trok kota-kota
Nanggroe ka seupot meusagop bandum
Naf’ah meukeumeureueng ngon bilaih mata
Dum alat canggeh hase hanpat tueng
Geupeugot ujeuen sititek han teuka
Jinoe bak Allah dum lakee ujeuen
Hana uroe lheueng Semayang Istisqa’
Allah bri rahmat sagai tan leu-eueng
Beurijang ujeuen jinoe jiteuka
Mudah-mudahan do’a bekna lheueng
Gadoh musem khueng ujeuen troh teuka!!!
Amiinnn…., Ya Allah Po Nyang kuasa!
Kireman : T.A. Sakti
Banda Aceh
ace_Latn zsm_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn kac_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn hat_Latn ace_Latn